Stori 30: Smol Tri We Faea i Laet Long Hem
MOSES i wokbaot i go long hil ya Horeb blong faenem gras blong ol sipsip blong hem. Long ples ya, hem i luk wan faea i laet long wan smol tri. !Be faea ya i no stap kakae ol lif blong tri ya!
Moses i tingting se: ‘?Wanem samting ya? Mi mas go klosap blong lukluk gud long hem.’ Taem hem i go klosap, hem i harem wan voes i kamaot long medel blong tri ya, i se: ‘Yu no mas kam klosap tumas, yu tekemaot sandel blong yu. Graon ya we yu stap stanap long hem i tabu’ Hemia God we i toktok ya. Hem i yusum wan enjel blong talemaot tok blong hem. Nao Moses i fraet, i kavremap fes blong hem.
Ale, God i talem long hem se: ‘Mi mi luk finis ol rabis fasin we ol man Ijip oli stap mekem long ol man blong mi. From samting ya, bambae mi mi mekem olgeta oli kam fri. Mi wantem blong yu go tekemaot ol man blong mi long Ijip.’ Bambae Jeova i lidim ol man blong hem oli go long nambawan kantri ya Kenan.
Be Moses i talem se: ‘No, be mi mi olsem nating nomo. Mi mi no naf blong mekem wok ya. ?Sipos mi go, mo oli askem long mi se: “?Hu i sanem yu i kam?” bambae mi talem wanem long olgeta?’
God i ansa se: ‘Bambae yu mas talem long olgeta se: “God we i sanem mi mi kam, nem blong hem JEOVA. Hem i God blong Ebraham, Aesak, mo Jekob bifo.” ’ Mo tu, Jeova i talem se: ‘Nem ya blong mi bambae i stap we i stap, we bambae i no save lus samtaem.’
Moses i ansa bakegen, i se: ‘Be sipos oli no bilif long tok blong mi. Sipos oli talem se mi mi stap giaman, mo se yu yu no sanem mi.’
God i askem se: ‘?Wanem samting ya yu stap holem long han blong yu?’
Moses i se: ‘Wokingstik ya.’
God i talem se: ‘Ale, yu traem sakem i godaon long graon.’ Nao taem Moses i sakem wokingstik ya i go long graon, wantaem nomo, stik ya i kam snek. Nao Jeova i mekem wan narafala merikel bakegen blong Moses i luk. Hem i se: ‘Yu pusum han blong yu i go insaed long klos blong yu.’ !Nao Moses i mekem olsem, mo taem hem i tekemaot han blong hem bakegen, han blong hem i waet olsem sno! I luk olsem se nogud sik ya leprosi i kasem han blong hem. Nao, Jeova i givim paoa long Moses blong i mekem wan merikel bakegen, hemia namba tri merikel. Biaen, hem i talem olsem: ‘Taem yu mekem ol merikel ya, ol man Isrel bambae oli bilif se mi mi sanem yu.’
Afta long samting ya, Moses i gobak long haos mo i talem long Jetro se: ‘Plis, yu letem mi mi gobak blong luk ol famle blong mi long Ijip.’ Ale, Jetro i talem tata long Moses, mo Moses i aot, i gobak long Ijip.
Eksodas 3 1-22; 4:1-20.
Ol Kwestin
- ?Wanem nem blong hil we yu luk long pija ya?
- ?Wanem narakaen samting we Moses i luk taem hem i tekem ol sipsip blong hem oli go long hil ya?
- ?Voes we i kamaot long medel blong tri ya i talem wanem? ?Hemia i voes blong hu?
- ?Taem God i talem long Moses blong tekemaot ol man blong hem long Ijip, Moses i talem wanem?
- ?Sipos ol man oli askem nem blong man we i sanem Moses, Moses i mas talem wanem?
- ?Moses i mekem wanem blong pruvum se God i sanem hem?
Sam narafala kwestin
- Ridim Eksodas 3:1-22
?Taem yumi harem se yumi no naf blong mekem wan wok we Jeova i givim long yumi, olsem wanem stori blong Moses i save mekem yumi sua se Jeova bambae i halpem yumi? (Eks. 3:11, 13; 2 Kor. 3:5, 6)
- Ridim Eksodas 4:1-20.
?Long ol 40 yia we Moses i stap long Midian, olsem wanem fasin blong hem i jenis? ?Samting ya i save tijim wanem lesen long olgeta we oli stap traehad blong kasem wok insaed long kongregesen? (Eks. 2:11, 12; 4:10, 13; Maeka 6:8; 1 Tim. 3:1, 6, 10)
?Sipos Jeova i stretem yumi tru long ogenaesesen blong hem, olsem wanem eksampol blong Moses i save leftemap tingting blong yumi? (Eks. 4:12-14; Sam 103:14; Hib. 12:4-11)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn bam_Latn tpi_Latn tpi_Latn tso_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn tso_Latn tpi_Latn tso_Latn tpi_Latn tpi_Latn